Міхаіл Жызьнеўскі

**Міхаі́л Жызьне́ўскі** (26 студзеня 1988, Гомель, цяпер Беларусь — 22 студзеня 2014, Кіеў, Украіна) — кавалер ордэна герояў Нябеснай сотні, пазаштатны карэспандэнт украінскай газэты «Саборная Кіеўшчына» (), грамадзянін Беларусі. Стаў адной зь першых ахвяраў падчас Эўрамайдану ў Кіеве. Герой Украіны.

## Жыцьцяпіс
Нарадзіўся 26 студзеня 1988 году ў Гомлі. Маленства правёў у вёсцы маці Сьцяг Працы (Гомельскі раён). Год навучаўся ў вайсковай клясе сярэдняй школы № 15 Гомлю. Займаўся каратэ ў спартовым комплексе. Наведваў царкву, дзе насіў харугву за сьвятаром. Пасьля 10-й клясы паступіў у прафэсійную вучэльню на газаэлектразварніка. У рыцарскім клюбе вучыўся вырабляць дасьпехі.

У 2005 годзе 17-гадовым юнаком зьехаў разам з клюбным кіраўніком ва Ўкраіну, дзе жыў у горадзе Белая Царква (Кіеўская вобласьць). Браў удзел у казацкім грамадзкім аб’яднаньні «Ўкраінская народная самаабарона» (УНСА), што ёсьць падразьдзяленьнем партыі «Ўкраінская нацыянальная асамблея» (УНА). Ва УНСА яго ведалі пад імем Аляксей і мянушкай «Локі».

У сьнежні 2013 году прыехаў зь Белай Царквы ў Кіеў на заданьне рэдакцыі газэты «Саборная Кіеўшчына» ў якасьці няштатнага карэспандэнта. Раніцой 22 студзеня 2014 году, бяззбройны, быў забіты стрэлам паляўнічай кулі ў сэрца на вуліцы Грушэўскага ў Кіеве падчас Эўрамайдану.

## Удзел у Эўрамайдане
У Эўрамайдане ўдзельнічаў зь першых дзён на заклік арганізацыі УНА-УНСО. Уваходзіў у Самаабарону Майдану, удзельнічаў у ахове аб’ектаў Майдану, дапамагаў у працы УНА-УНСО. Лічыўся адным з самых актыўных сяброў арганізацыі на Эўрамайдане. На працягу апошніх двух тыдняў жыцьця зьбіраў інфармацыю для газэты «Саборная Кіеўшчыны», па праграме ратацыі вяртаючыся дадому.

Загінуў 22 студзеня 2014 року каля 9 гадзін раніцы ад стрэлу паляўнічай куляй у сэрца каля стадыёну «Дынама» на Грушэўскага пад час Эўрамайдану. Бацька Міхаіла Жызьнеўскага выказаў сумневы, што вінаватыя ў забойстве сына будуць знойдзеныя. Ён выказаў здагадку, што сына забіў снайпэр, але лічыць, што ні ўкраінская, ні беларуская ўлада не дамагаюцца аб’ектыўнага расьсьледаваньня. У амбасадзе Беларусі гібель Жызьнеўскага не камэнтавалі.

## Ушанаваньне
24 студзеня 2014 году свае вершы аб Міхаіле Жызьнеўскім склалі Эдуард Акулін і Алесь Кіркевіч, 29 студзеня — Міхась Скобла.

26 студзеня 2014 году ў кіеўскім Сьвята-Міхайлаўскім саборы УПЦ КП прайшло адпяваньне, разьвітаньне і жалобная працэсія з удзелам некалькіх тысячаў украінцаў, у тым ліку лідэраў апазыцыйных фракцыяў у Вярхоўнай Радзе Ўкраіны (Віталь Клічко, Алег Цягнібок і Арсень Яцанюк). З прычыны жалобы на плошчы Незалежнасьці адмянілі штонядзельнае Народнае веча.


Київ - Революція Гідности - Панахида за Михайлом Жизневським у Михайлівському Золотоверхому соборі - 14014414.jpg|Адпяваньне ў кіеўскім Сьвята-Міхайлаўскім саборы
Київ - Революція Гідности - Панахида за Михайлом Жизневським у Михайлівському Золотоверхому соборі - 14014426.jpg|Адпяваньне ў кіеўскім Сьвята-Міхайлаўскім саборы
Київ - Революція Гідности - Прощання з Михайлом Жизневським - 14014589.jpg|Жалобная працэсія
Київ - Революція Гідности - Прощання з Михайлом Жизневським - 14014649.jpg|Жалобная працэсія


Увечары 28 студзеня яго пахавалі ў в. Сьцяг Працы (Гомельскі раён, Беларусь). Адпяваньне правёў праваслаўны сьвятар Леанід Акаловіч (Беларуская аўтакефальная праваслаўная царква). Перад пахаваньнем труну накрылі бел-чырвона-белым сьцягам.

26 лістапада 2014 году ў Кіеве на вуліцы Грушэўскага адкрылі помнік у гонар Міхаіла Жызьнеўскага. 27 лістапада прэзыдэнт Украіны Пятро Парашэнка ўзгародзіў яго ордэнам Героя Нябеснай сотні, які асабіста перадаў яго бацькам падчас прыёму ў сваёй сталічнай рэзыдэнцыі.

Штогод 26 студзеня на дзень нараджэньня Міхаіла Жызьнеўскага ўручаецца літаратурная прэмія «Воін Сьвятла». Прэмія ўручаецца за найлепшую празаічную кнігу году (апавяданьне, аповесьць, раман), выдадзеную беларускай і ўкраінскай мовамі, у якой адлюстраваны высакародны, актыўны, моцны герой, які адстойвае свабоду, справядлівасьць і агульначалавечыя ідэалы.

22 верасьня 2016 году рада гораду Оўручу (Жытомірская вобласьць, Украіна) зацьвердзіла Пастанову аб наданьні імя Міхаіла Жызьнеўскага вуліцы, якая праходзіць ад вуліцы Тараса Бульбы-Бараўца да вуліцы Герояў Майдану.

Прозьвішча і фатаздымак Міхаіла Жызьнеўскага ўсталяваны на помніку беларусам, якія загінулі за Ўкраіну. Помнік знаходзіцца на Беларускай вуліцы ў Кіеве, адкрыты 28 сакавіка 2016 году.

## Водгукі
Лідэр руху БНФ і дзяяч беларускае эміграцыі Зянон Пазьняк адзначыў, што Жызьнеўскі стаіць у адным шэрагу з такімі беларускімі героямі, як Тадэвуш Касьцюшка, Кастусь Каліноўскі і Станіслаў Булак-Балаховіч.

## Узнагароды
* Ордэн герояў Нябеснай сотні (27 лістапада 2014) — *за грамадзянскую мужнасьць, патрыятызм, адстойваньне канстытуцыйных асноваў дэмакратыі, правоў і свабодаў чалавека, выяўленыя падчас Рэвалюцыі годнасьці (пасьмяротна)*.
* Герой Украіны з уганараваньнем ордэна «Залатая Зорка» (13 чэрвеня 2017, пасьмяротна) — *за асабістую мужнасьць і гераічнае адстойваньне прынцыпаў дэмакратыі, правоў і свабодаў чалавека, самаадданае служэньне ўкраінскаму народу, выяўленыя падчас Рэвалюцыі Годнасьці*.
* Мэдаль «За ахвярнасьць і любоў да Ўкраіны» (Украінская праваслаўная царква Кіеўскага патрыярхату, 2015, пасьмяротна).
* Ордэн Пагоні (Рада Беларускай Народнай Рэспублікі, 24 лістапада 2022, пасьмяротна)

## Глядзіце таксама
* Сьпіс беларусаў, якія загінулі за Ўкраіну
* Сьпіс загінулых удзельнікаў Эўрамайдану
* Усеўкраінскі саюз беларусаў

## Крыніцы

## Вонкавыя спасылкі
* Жыхар Гомеля загінуў падчас вулічных сутыкненьняў у Кіеве // БелаПАН
* Свабодзе пацьвердзілі гібель беларуса ў Кіеве
* Беларус, забіты ў Кіеве, быў байцом УНА-УНСО
* «Жызнеўскі. Воін святла» д/ф, рэж. Міхаіл Аршынскі (2016) / «Жизневский. Воин света» д/ф, Тэлеканал Белсат

Катэгорыя:Нарадзіліся ў Гомлі
Катэгорыя:Украінскія журналісты
Катэгорыя:Удзельнікі Рэвалюцыі годнасьці
Катэгорыя:Сябры УНА-УНСО
Катэгорыя:Памерлі ў Кіеве
Катэгорыя:Загінулыя журналісты
Катэгорыя:Ахвяры забойстваў
Катэгорыя:Узнагароджаныя ордэнам герояў Нябеснай сотні
Катэгорыя:Узнагароджаныя Мэдалём Ордэну Пагоні